ET Euroopa Liidu Teataja C 212/14

4. aprillil 2014 esitatud hagi – Euroopa Komisjon versus Suurbritannia ja Põhja-Iiri Ühendkuningriik

(Kohtuasi C-161/14)

2014/C 212/14

Kohtumenetluse keel: inglise

Pooled

Hageja: Euroopa Ühenduste Komisjon (esindajad: C. Soulay ja M. Clausen)

Kostja: Suurbritannia ja Põhja-Iiri Ühendkuningriik

Hageja nõuded

(1) tuvastada, et — kuna Suurbritannia ja Põhja-Iiri Ühendkuningriik kohaldab „energiasäästlike materjalide” paigaldamise teenustele ja „energiasäästlike materjalide” tarnimisele vähendatud käibemaksumäära, kui teenuseid osutab ja tarneid teeb isik, kes paigaldab neid materjale eluruumides, osas, milles niisuguseid tarneid ei saa pidada „sotsiaalpoliitika raames pakutavate eluasemete võõrandamiseks, ehitamiseks, parandamiseks ja ümberehitamiseks” käibemaksudirektiivi (1) III lisa 10. rühma tähenduses, — kuna Suurbritannia ja Põhja-Iiri Ühendkuningriik kohaldab „energiasäästlike materjalide” paigaldamise teenustele ja „energiasäästlike materjalide” tarnimisele vähendatud käibemaksumäära, kui teenuseid osutab ja tarneid teeb isik, kes paigaldab neid materjale eluruumides, osas, milles need tarned jäävad väljapoole eluruumide renoveerimise ja remondi kategooriat käibemaksudirektiivi III lisa 10a. rühma tähenduses, — kuna Suurbritannia ja Põhja-Iiri Ühendkuningriik kohaldab „energiasäästlike materjalide” paigaldamise teenustele ja „energiasäästlike materjalide” tarnimisele vähendatud käibemaksumäära, kui teenuseid osutab ja tarneid teeb isik, kes paigaldab neid materjale eluruumides, osas, milles – isegi kui need tarned kuuluvad eluruumide renoveerimise ja remondi kategooriasse käibemaksudirektiivi III lisa 10a. rühma tähenduses – need tarned hõlmavad materjale, mis moodustavad olulise osa teenuste väärtusest, on ta rikkunud käibemaksu direktiivi artiklist 98, koostoimes selles direktiivi III lisaga, tulenevaid kohustusi;

(2) mõista kohtukulud välja Suurbritannia ja Põhja-Iiri Ühendkuningriigilt.

Väited ja peamised argumendid

Käibemaksudirektiivi artikli 96 kohaselt kuulub harilik maksumäär, mille iga liikmesriik kindlaks määrab ja mis ei või olla väiksem kui 15 %, kohaldamisele kõigile kaubatarnetele ja teenustele. Muud kui harilikku maksumäära võib kohaldada üksnes siis, kui seda lubavad teised direktiivi sätted. Artikkel 98 sätestab, et liikmesriigid võivad direktiivi III lisas loetletud kaupadele ja teenustele kohaldada kas üht või kaht vähendatud maksumäära.

Komisjon leiab, et energiasäästlike materjalide paigaldamise teenustele ja energiasäästlike materjalide tarnimisele kohaldamisele kuuluva vähendatud maksumäära süsteem, mille kehtestab 1994. aasta käibemaksuseaduse paragrahv 29 vastavalt selle seaduse lisale 7A, ületab seda, mis on liikmesriikidele ette nähtud käibemaksudirektiivi III lisa rühmades 10 ja 10a, kus on loetletud vastavalt „sotsiaalpoliitika raames pakutavate eluasemete võõrandamine, ehitamine, parandamine ja ümberehitamine” ja „eravalduses olevate eluruumide renoveerimine ja remont, välja arvatud materjalid, mis moodustavad olulise osa teenuse väärtusest”.

Ühendkuningriigis kehtestatud vähendatud maksumäära süsteem, mis on ära toodud 1994. aasta käibemaksuseaduse lisa 7A 2. osa 2. rühmas, ei saa olla otseselt seotud sotsiaalpoliitika raames pakutavate eluasemetega ja jääb seega väljapoole käibemaksudirektiivi III lisa 10. rühmas esitatud loetelust.

1994. aasta käibemaksuseaduse lisa 7A 2. osa 2. rühm – kuna see näeb energiasäästlike materjalide paigaldamise teenustele ja energiasäästlike materjalide tarnimisele ette vähendatud käibemaksumäära, kui teenuseid osutab ja tarneid teeb isik, kes paigaldab neid materjale eluruumides, juhul kui need tarned hõlmavad eravalduses olevate eluruumide pakkumist, ehitamist ja muutmist, võtmata arvesse nende materjalide väärtuse suhet teenuste koguväärtusesse – läheb kaugemale rühmas 10a ette nähtust, nimelt et vähendatud käibemaksumäära kohaldatakse eravalduses olevate eluruumide renoveerimisele ja remondile, välja arvatud materjalid, mis moodustavad olulise osa teenuse väärtusest.

(1) Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, lk 1).